ຂປລ. ເມື່ອທ້າຍ ອາທິດທີ່ຜ່ານມາ, ກະຊວງອຸດສາຫະກຳ ແລະ ການຄ້າ ຮ່ວມກັບສະພາການຄ້າ ແລະ ອຸດສາຫະກຳແຫ່ງຊາດລາວ ໄດ້ຈັດກອງປະຊຸມ ຄະນະກຳມະການຊີ້ນຳ ກອງປະຊຸມທຸລະກິດລາວ ທີ່ ນະຄອນຫລວງວຽງຈັນ, ໂດຍການເປັນປະທານ ຂອງ ທ່ານ ນາງ ເຂັມມະນີ ພົນເສນາ ລັດຖະມົນຕີ ກະຊວງອຸດສາຫະກຳ ແລະ ການຄ້າ ແລະ ທ່ານ ອຸເດດ ສຸວັນນະວົງ ປະທານສະພາການຄ້າ ແລະ ອຸດສາຫະກຳ ແຫ່ງຊາດລາວ ມີບັນດາຜູ້ຕາງໜ້າ ຈາກພາກລັດ ແລະ ເອກະຊົນ ທັງພາຍໃນ ແລະ ຕ່າງປະເທດເຂົ້າຮ່ວມ.
ຈຸດປະສົງ ຂອງກອງປະຊຸມ ແມ່ນເພື່ອລາຍງານ ສະພາບລວມ ແລະ ລາຍງານຄວາມຄືບໜ້າ ໃນການແກ້ໄຂບັນຫາ ຂອງ ກອງປະຊຸມທຸລະກິດລາວ ແລະ ບັນຫາ ໃນການດຳເນີນທຸລະກິດ ເພື່ອປັບປຸງ ສະພາບແວດລ້ອມທາງດ້ານທຸລະກິດ ຂອງ ສປປ ລາວ ໃຫ້ດີຂຶ້ນກວ່າເກົ່າ. ນອກຈາກນີ້, ຍັງໄດ້ນຳສະເໜີຮ່າງ ວາລະກອງປະຊຸມທຸລະກິດລາວ ຄັ້ງທີ່ XI, ຊຶ່ງຄາດວ່າ ຈະຈັດຂຶ້ນໃນກາງເດືອນ ພຶດສະພາ 2018 ນີ້, ພ້ອມນີ້ ບັນຫາທີ່ຈະຕ້ອງ ໄດ້ປຶກສາຫາລືກັນ ໃນກອງປະຊຸມດັ່ງກ່າວ ເປັນຕົ້ນແມ່ນບັນຫາອາກອນ ສຳລັບທຸລະກິດ, ບັນຫາຕົ້ນທືນ ຄ່າຂົນສົ່ງ ຂອງ ສປປ ລາວ ແລະ ບັນຫາທີ່ເປັນອຸປະສັກ ຕໍ່ການພັດທະນາດ້ານ ຂະແໜງການທ່ອງທ່ຽວ.
ທ່ານ ນາງ ເຂັມມະນີ ພົນເສນາ ກ່າວວ່າ: ກອງປະຊຸມທຸລະກິດລາວ ເປັນເວທີສຳຄັນສຳລັບການປຶກສາຫາລື ລະຫວ່າງ ພາກລັດ ແລະ ພາກທຸລະກິດ, ເພື່ອປັບປຸງ ສະພາບແວດລ້ອມທີ່ເອື້ອອໍານວຍໃຫ້ ການດຳເນີນທຸລະກິດ ແນໃສ່ສົ່ງເສີມ ການຂະຫຍາຍຕົວຂອງພາກທຸລະກິດ, ຍົກຂີດຄວາມສາມາດ ໃນການແຂ່ງຂັນຂອງທຸລະກິດພາຍໃນ ແລະ ສາກົນ ແລະ ເພີ່ມທະວີການປະກອບສ່ວນ ຂອງພາກທຸລະກິດເຂົ້່າ ໃນການບັນລຸເປົ້າໝາຍການພັດທະນາ ທີ່ກຳນົດ ໃນແຜນພັດທະນາ ເສດຖະກິດສັງຄົມ ຄັ້ງທີ VIII.
ທ່ານ ອຸເດດ ສຸວັນນະວົງ ໄດ້ເນັ້ນເຖິງ ພາລະບົດບາດ ຂອງກອງເລຂາ ກອງປະຊຸມທຸລະກິດລາວ ທີ່ເຮັດໜ້າທີ່ເປັນຂົວຕໍ່ ປະສານສົມທົບກັບພາກລັດ ແລະ ເກັບກຳລວບລວມ ເອົາບັນຫາການດຳເນີນທຸລະກິດ ເພື່ອປັບປຸງສະພາບແວດລ້ອມ ການດຳເນີນທຸລະກິດ ໃນ ສປປ ລາວ. ນອກນີ້, ຍັງມີບົດບາດ ໃນການຜັນຂະຫຍາຍແຈ້ງການຕ່າງໆ ຂອງພາກລັດ ໃຫ້ແກ່ສະມາຊິກ ພ້ອມທັງລວບລວມຄຳເຫັນ ຂອງພາກທຸລະກິດ ເຂົ້າ ໃນການປັບປຸງຮ່າງກົດໝາຍຕ່າງໆ ຂອງພາກລັດ.
ຂ່າວ: ມະນີທອນ
ເນື້ອໃນ: ຂປລ